
	Παρουσίαση βιβλίου

«Ο Κερκυραίος ζωγράφος Γεώργιος Σαμαρτζής (1868-1925)»
της Νεκταριάννας Κ. Σαλιβέρου

στο Σπίτι της Κύπρου

Τη Δευτέρα 30 Μαΐου 2022 πραγματοποιήθηκε στο Σπίτι της Κύπρου η παρουσίαση του βιβλίου της Νεκταριάννας Κ. Σαλιβέρου «Ο Κερκυραίος ζωγράφος Γεώργιος Σαμαρτζής (1868-1925). Συμβολή στην ανίχνευση της θεματικής του διεύρυνσης και της τεχνοτροπικής του εξέλιξης από τον Ακαδημαϊσμό στον Ρεαλισμό και τον Ιμπρεσσιονισμό» που κυκλοφορεί από τις εκδόσεις Λιοτρίβι-Παναγιώτα Γ. Σαράφη.
Πρόκειται για μια ιδιαίτερα ενδιαφέρουσα έρευνα της ιστορικού της Τέχνης Νεκταριάννας Σαλιβέρου. Ο Γεώργιος Σ. Σαμαρτζής είναι ο Κερκυραίος καλλιτέχνης που με το πάθος της εικαστικής του γραφής συνένωσε στοιχεία και επιδράσεις από Ναπολιτάνους, Γάλλους και Επτανήσιους καλλιτέχνες του 18ου και 19ου αιώνα. Αφετηρία της μορφοπλαστικής του γλώσσας αποτελούν ο Ακαδημαϊσμός και ο Ακαδημαϊκός Ρεαλισμός που όμως σταδιακά αντικαθίστανται από ένα πηγαίο ιδίωμα το οποίο βασίζεται στην αποτύπωση του στιγμιαίου με εμφανείς αναφορές στο Γαλλικό Υπαιθρισμό και Ιμπρεσιονισμό. Θρησκευτικά θέματα, προσωπογραφίες, ηθογραφικές σκηνές και τοπία, συνθέτουν μια ενδιαφέρουσα εικαστική ιδιοσυγκρασία, θεμελιώδες στοιχείο της οποίας αναγνωρίζεται η ειλικρίνεια μέσων και η σαφής τάση για εξέλιξη και πολυμορφία.

Χαιρετισμό απηύθυναν, η Πρόεδρος Κερκυραϊκής Εστίας Αθηνών, κ. Λίνα Βέργη, ο Πρόεδρος της Εταιρείας Ελλήνων Λογοτεχνών, κ. Κώστας Καρούσος και ο Διευθυντής Ορθοπαιδικής Κλινικής Ιατρικού Κέντρου Περιστερίου, κ. Κωνσταντίνος Κωτσιόπουλος.
Για το βιβλίο μίλησαν, η εκδότρια, εκπαιδευτικός, ερευνήτρια, μεταφράστρια, υποψήφια Διδάκτωρ Ιονίου Πανεπιστημίου, κ. Παναγιώτα Σαράφη, ο ποιητής, θεατρολόγος και κριτικός, κ. Κωνσταντίνος Μπούρας και η Ιστορικός της Τέχνης, ερευνήτρια, συγγραφέας, υποψήφια Διδάκτωρ Πανεπιστημίων Montpellier και Ιονίου, κ. Νεκταριάννα Σαλιβέρου. 
Ο Καθηγητής Λογοτεχνικής Μετάφρασης του Ιονίου Πανεπιστημίου κ. Δημήτρης Φίλιας συντόνισε την παρουσίαση του βιβλίου και διάβασε την ομιλία του Καθηγητή Μουσειολογίας του Ιονίου Πανεπιστημίου, κ. Γεώργιου Παπαϊωάννου.

Την εκδήλωση πλαισίωσαν με μουσικές ερμηνείες, η  Αγγελική Μαρινάκη (υψίφωνος της Εθνικής Λυρικής Σκηνής) και η ΄Ελμα Καφετζιδάκη (συνοδεία πιάνου).
31 Μαΐου 2022 

